Vol hospitale oor Kersfees gee KZN hoofpyn(Argieffoto: Unsplash) Die KwaZulu-Natalse departement van gesondheid sê ŉ dramatiese toename in Covid-19 gevalle én traumatiese voorvalle soos motorongelukke in dié provinsie kan moontlik vanjaar erge druk op hospitale oor die feesseisoen veroorsaak. “Daar is tans ongeveer 22 000 aktiewe Covid-19-gevalle in KwaZulu-Natal, waarvan 5% (1 500) in die hospitaal opgeneem is,” het dr. Sandile Tshabalala, hoof van gesondheid in KwaZulu-Natal Vrydag tydens ŉ mediakonferensie gesê. Terwyl dit lyk of Covid-19-gevalle in Gauteng begin afneem, het die getal nuwe gevalle in KwaZulu-Natal die afgelope weke skerp toegeneem en tans word meer as 2 000 nuwe gevalle daagliks hier aangemeld. “Daar was die afgelope week ŉ noemenswaardige toename in die aantal hospitaalopnames weens Covid-19 in KwaZulu-Natal, van 320 op 7 Desember tot meer as 900 op 15 Desember,” het Tshabalala gesê. Tans is 29% van Covid-19 beddens in algemene sale en 16% van Covid-19 beddens in hoësorgeenhede beset. Tshabalala sê hoewel hospitale nog voldoende kapasiteit het, sy departement die situasie fyn dophou, aangesien die getal traumatiese voorvalle óók die afgelope weke skerp toegeneem het. “Die provinsie het ŉ aansienlike styging in die getal opnames weens ongelukke, geweld en trauma gesien. Tussen 22 November en 12 Desember is ŉ totaal van 9 240 trauma-gevalle, 5 269 voorvalle van geweld en 3 032 ongelukke aangemeld.” Hy sê meeste van dié gevalle is by die Mshiyeni Memorial-hospitaal in die Umlazi-nedersetting in Ethekwini aangemeld. Dr. Joe Phaahla, minister van gesondheid, het ook Vrydag by Suid-Afrikaners gepleit om nie dié Kersseisoen te drink en te bestuur nie en die Covid-19-maatreëls te gehoorsaam, ten einde nie onnodige druk op hospitale te plaas nie. Hy sal weer volgende week met die nasionale koronavirusbevelsraad vergader ten einde die situasie te hersien en te besluit of strenger afsonderingsregulasies nodig is om Suid-Afrika deur die Kersseisoen te sien.